S-992/2010

Mál þetta, sem dómtekið var 26. janúar 2011, er höfðað með ákæru ríkissaksóknara, útgefinni 22. desember 2010, á hendur X, kt. 000000-0000, …, Reykjavík, fyrir rán með því að hafa, að kvöldi sunnudagsins 7. febrúar 2010, farið inn í verslunina Sunnubúð, Mávahlíð 25, Reykjavík, vopnaður hnífi með 20 sm löngu blaði, ógnað starfsmanni verslunarinnar, Á-kk-þgf G-kk-þgf J-kk-þgf, með honum og skipað Á-kk-þgf G-kk-þgf að afhenda sér peninga úr sjóðsvél. Ákærði hafði á brott með sér 33.000 krónur úr versluninni.

Telst þetta varða við 252. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Í málinu gerir E-kk-nf S-kk-nf, kt. 000000-0000, kröfu á hendur ákærða um greiðslu skaðabóta að fjárhæð 33.000 krónur ásamt vöxtum samkvæmt 8. gr. laga um vexti og verðtryggingu nr. 38/2001 frá tjónsdegi sem var 7. febrúar 2010, en síðan dráttarvöxtum samkvæmt 1. mgr. 6. gr., sbr. 9. gr. sömu laga að liðnum mánuði frá birtingu kröfunnar til greiðsludags.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í mars 1992. Hann hefur ekki áður sætt refsingu svo kunnugt sé. Við ákvörðun refsingar er litið til þess að ákærði beitti hnífi við framningu brotsins. Til málsbóta horfir að hann hefur gengist greiðlega við brotinu og samþykkt að greiða skaðabætur sem krafist er. Þá er ákærði ungur að árum og hefur hreinan sakaferil. Þykir refsing ákærða hæfilega ákveðin fangelsi í 6 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði E-kk-þgf S-kk-þgf skaðabætur að fjárhæð 33.000 krónur ásamt vöxtum samkvæmt 8. gr. laga um vexti og verðtryggingu nr. 38/2001 frá 7. febrúar 2010 til 10. apríl 2010, en dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Ákærði greiði þóknun skipaðs verjanda síns, B-kk-ef E-kk-ef héraðsdómslögmanns, vegna vinnu við lögreglurannsókn málsins og meðferð þess fyrir dómi, 112.950 krónur að meðtöldum virðisaukaskatti.

Af hálfu ákæruvaldsins flutti málið D-kvk-nf K-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, X, sæti fangelsi í 6 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði E-kk-þgf S-kk-þgf skaðabætur að fjárhæð 33.000 krónur ásamt vöxtum samkvæmt 8. gr. laga um vexti og verðtryggingu nr. 38/2001 frá 7. febrúar 2010 til 10. apríl 2010, en dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Ákærði greiði málsvarnarþóknun skipaðs verjanda síns, B-kk-ef E-kk-ef héraðsdómslögmanns, 112.950 krónur.

R-kvk-nf H-kvk-nf